بیرلشمیش میللت‌لر تشکیلاتی‌نین (بمت) 78-جی عمومی ایجلاسیندا ایشتیراک اوچون نیویورکا سفر ائدن جمهور باشقانی رجب طیب اردوغان تورک ائوینده گؤروش‌لرینی داوام ائتدیریر.
دؤولت باشچی‌سی همین چرچیوه‌ده الجزایر پرزیدنتی عبدالمجید تبون ایله گؤروشوب.
گؤروشده ایکی اؤلکه آراسیندا سیاسی و اقتصادی علاقه‌لر، بمت-نین گوندمینده اولان مسئله‌لر، بولگه‌سل و قلوبال حادثه‌لر اطرافیندا دانیشیق‌لار آپاریلیب، افریقاداکی گرگین‌لیک و ایکی اؤلکه‌نین حل تکلیف‌لری ده قارشی‌لیق‌لی موذاکیره ائدیلیب.
دیگر طرف‌دن، پرزیدنت اردوغان سوسیال مئدیا حسابیندان پای‌لاشیم ائده‌رک، "دوستوموز و قارداشیمیز الجزایر پرزیدنتی عبدالمجید تبون ایله تورک ائوینده گؤروشدوک. کؤک‌لو علاقه‌لره صاحیب اولدوغوموز الجزایر ایله امکداشلیغیمیزی هر ساحه‌ده اینکیشاف ائتدیرمه‌یه داوام ائدجییک" دئییب.
اردوغان ناتو-نون باش کاتیبی ینس استولتنبرگی ده قبول ائدیب
اردوغانین تورک ائوینده باغلی قاپی‌لار آرخاسینداکی قبولو تخمینن 50 دقیقه داوام ائدیب.
اردوغان سوسیال مئدیا حسابیندا ائتدیگی پای‌لاشیمدا "بمت-نین 78-جی عمومی ایجلاسی چرچیوه‌سینده ناتو-نون باش کاتیبی ینس استولتنبرگ ایله گؤروشدوک و گوندمیمیزده‌کی بولگه‌سل و قلوبال مسئله‌لری دیرلندیردیک. همیشه اولدوغو کیمی ناتو میسیونلارینی ان فعال شکیلده دستکله‌ین اؤلکه‌لردن بیری اولماغی داوام ائتدیرجییک" دئییب.
جمهور باشقانی اردوغان تورک ائوینده لهستان پرزیدنتی آندری دودا ایله ده گؤروشوب. تخمینن 50 دقیقه داوام ائدن گؤروش مطبوعاتا قاپا‌لی کئچیریلیب.
جمهور باشقانی اردوغان دودا ایله گؤروش‌دن سونرا سوسیال مئدیا حسابیندان ائتدیگی پای‌لاشیمدا "لهستان پرزیدنتی آندری دودا ایله تورک ائوینده کئچیردیگیمیز گؤروشده ایکی طرف‌لی علاقه‌لریمیزله یاناشی، بولگه‌سل مسئله‌لری ده موذاکیره ائتمک فورصتی الده ائتدیک. اومید ائدیرم کی، جناب دودا ایله گؤروشوموز اؤلکه‌لریمیز و بولگه‌میز اوچون فایدا‌لی اولا‌جاق" دئییب.
دیگر طرف‌دن، گؤروش‌لرده خاریجی ایشلر ناظیری هاکان فیدان، صنایع و تکنولوژی ناظیری محمت فاتح کاجیر، میت صدری ابراهیم کالین و پرزیدنتین باش مشاویری سفیر آکیف چاغاتای کیلیچین دا ایشتیراک ائتدیگی بیلدیریلیب.
